Кад се ракија пред ручак пије
Добра ракија, а боља срећа, данас и вазда, ако Бог да! Ракија радост, ово нам била највећа мрзост; њу пили а вазда се веселили! У чиј смо дом, помогао га господ Бог! њега и његове синове и синовце, браћу и рођаке његове, кумове и пријатеље, ове ође и све друге, који нијесу овђе, о године дошли а нас здраве нашли, да Бог да!— Које пријатеље Бог нашему брату домаћину до сада даровао, то му и подржао, а к овим друге оваке врсне банове, кумове и побратиме и браћу Србе подарио, да Бог да! Сад сви здраво, и ја с вама!

Референце

Извор
Српске народне пјесме из Херцеговине (женске), за штампу их приредио Вук Стеф. Караџић, (Трошком народнијех пријатеља), у Бечу, у наклади Ане удове В. С. Караџића, 1866., стр. 349.

Женске народне песме
Вук Стефановић Караџић: Српске народне пјесме женске из Херцеговине